31996R0138
L 021/6
JURNALUL OFÍCIAL AL UNIUNII EUROPENE
REGULAMENTUL (CE) NR. 138/96 AL CONSILIULUI
din 22 ianuarie 1996
de modificare a Regulamentului (CE) nr. 520/94 privind instituirea unei proceduri comunitare de administrare a contingentelor cantitative
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 113,
având în vedere propunerea Comisiei,
întrucât articolul 2 alineatul (5) din Regulamentul (CE) nr. 520/94 (1) prevede redistribuirea cantităților de contingente care nu sunt distribuite, atribuite sau utilizate într-un termen care să permită utilizarea lor înainte de sfârșitul perioadei contingentare;
întrucât experiența dobândită în timpul administrării contingentelor din 1994 a arătat că, datorită perioadei de valabilitate a licențelor în special, informațiile cu privire la cantitățile neutilizate (care reprezintă cea mai mare parte a cantităților care pot fi redistribuite) nu au fost disponibile decât după terminarea perioadei contingentare din 1994; întrucât, în consecință, aceste cantități nu au putut fi redistribuite;
întrucât trebuie permisă, în consecință, o mai mare flexibilitate în redistribuirea cantităților care nu sunt distribuite, atribuite sau utilizate; întrucât, totuși, în vederea evitării unei posibile acumulări excesive a importurilor, ar trebui să se examineze de la caz la caz dacă o asemenea redistribuire după sfârșitul perioadei contingentare este adecvată și trebuie decise, eventual, modalitățile corespunzătoare, în special în ceea ce privește durata de valabilitate a licențelor, luându-se în considerare natura produselor respective și scopul pentru care au fost introduse contingentele respective;
întrucât, în cazul în care cantitățile neutilizate trebuie distribuite cât se poate de eficient, este nevoie de informații de încredere și complete privind utilizarea efectivă a licențelor de import emise; întrucât, în acest sens, toate licențele de import, utilizate sau nu, ar trebui să fie restituite autorităților naționale competente în termen de 10 zile lucrătoare de la data expirării lor;
întrucât, în acest sens, Regulamentul (CE) nr. 520/94 ar trebui să fie modificat,
ADOPTĂ PREZENTUL REGULAMENT:
Articolul 1
Regulamentul (CE) nr. 520/94 se modifică după cum urmează:
1.
Articolul 2 alineatul (5) se înlocuiește cu următorul text:
„(5) Cantitățile care nu sunt distribuite, atribuite sau utilizate sunt redistribuite în conformitate cu articolul 14 într-un termen care să permită utilizarea lor înainte de sfârșitul perioadei contingentare.
În cazul în care se constată că nu a fost posibil să se redistribuie aceste cantități în termen, Comisia decide, de la caz la caz, în conformitate cu procedura prevăzută la articolul 23, cu privire la posibila lor redistribuire în timpul următoarei perioade contingentare.”
2.
La articolul 19 alineatul (1) se elimină expresia „neutilizate, în totalitate sau parțial”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Cu toate acestea, articolul 1 punctul 2 nu se aplică licențelor emise în temeiul Regulamentului (CE) nr. 2801/94 al Comisiei din 17 noiembrie 1994 privind stabilirea cantităților atribuite importatorilor din prima tranșă a contingentelor cantitative comunitare din 1995 referitoare la anumite produse originare din Republica Populară Chineză (2) și în temeiul Regulamentului (CE) nr. 1093/95 al Comisiei din 15 mai 1995 privind stabilirea cantităților care trebuie atribuite importatorilor din a doua tranșă a contingentelor cantitative comunitare din 1995 referitoare la anumite produse originare din Republica Populară Chineză (3).
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 ianuarie 1996.